Martinus Episcopus seruus seruorum Dei, dilectis filiis Abbati  Conuentui Clun. Monasterij salutem  Apostolicam benedictionē. Ex parte vestra fuit nobis humiliter supplicatum, vt Ecclesiam S. Petri de Castanea Viterbien. eiusq. officinas cum horto iuxta Ecclesiam ipsam sito, in quibus fratres de Pœnitentia Iesu Christi hactenus permanserunt,  quæ ab eisdem fratribus, vt asseritis derelictæ, secundum Constitutionem in Concilio Lugdunensi super hoc editam in Sedis Apostolicæ dispositione consistunt, vobis locum aliquem in ciuitate Viterbien. non habentibus concedere de benignitate Apostolica dignaremur. Nos itaque volentes vobis in hac parte gratiā facere specialem, præmissis veris existentibus, Ecclesiam, officinas ac hortum prædictos cum omnibus iuribus  pertinentijs suis, dummodo ius alicui alij non competat in eisdem, Apostolica vobis auctoritate conferimus,  de ipsis nihilominus prouidemus a vobis vestrisque successoribus perpetuo retinendos. Ita tamen quod in prædicta Ecclesia congrue faciatis per personas idoneas vestri ordinis deseruiri. Nulli ergo omnino hominum liceat hanc paginam nostræ collationis  prouisionis infringere, vel ei ausu temerario contraire. Si quis autem hoc attentare præsumpserit, indignationem omnipotentis Dei,  beatorum Petri  Pauli Apostolorum eius se nouerit incursum. Datum apud Vrbem-veterem v. Idus Febroarij, Pontificatus nostri anno II.